Document ID: 32014R0836

REGULAMENTUL DE PUNERE ÎN APLICARE (UE) NR. 836/2014 AL COMISIEI
din 31 iulie 2014
de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 22 alineatul (1),
întrucât:
(1)
Articolul 42 din Regulamentul (CE) nr. 889/2008 al Comisiei (2) permite în mod excepțional, până la 31 decembrie 2014, introducerea într-o unitate de animale ecologice a puicuțelor crescute prin metode neecologice pentru producția de ouă de cel mult 18 săptămâni, în anumite condiții și în cazul în care nu sunt disponibile puicuțe crescute prin metode ecologice.
(2)
Elaborarea unor norme de producție ecologică armonizate, la nivelul Uniunii, cu privire la păsările de curte tinere este complexă, întrucât punctele de vedere asupra cerințelor tehnice sunt foarte diferite. Pentru a se acorda mai mult timp pentru stabilirea de norme detaliate privind producția de puicuțe ecologice, dispoziția excepțională privind utilizarea puicuțelor neecologice ar trebui prelungită cu trei ani.
(3)
Articolul 43 din Regulamentul (CE) nr. 889/2008 permite, în mod excepțional, pentru anii calendaristici 2012, 2013 și 2014, ca un procent maxim de 5 % de hrană proteică neecologică pentru animale să fie utilizat pentru specii de porcine și de păsări de curte.
(4)
Oferta de plante proteaginoase ecologice nu a fost suficient de disponibilă calitativ și cantitativ pe piața Uniunii pentru a îndeplini cerințele nutriționale ale porcinelor și ale păsărilor de curte crescute în exploatații ecologice. Producția de culturi ecologice de plante proteaginoase este încă în urma cererii. Prin urmare, este necesar să se extindă posibilitatea excepțională de a utiliza o proporție limitată de hrană proteică neecologică pentru animale, pentru o perioadă de timp limitată.
(5)
Prin urmare, Regulamentul (CE) nr. 889/2008 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 889/2008
Regulamentul (CE) nr. 889/2008 se modifică după cum urmează:
1.
La articolul 42 litera (b), data de „31 decembrie 2014” se înlocuiește cu data de „31 decembrie 2017”.
2.
La articolul 43, al doilea paragraf se înlocuiește cu următorul text:
„Procentajul maxim autorizat de hrană proteică neecologică pentru animale pentru o perioadă de 12 luni în privința speciilor respective este 5 % pentru anii calendaristici 2015, 2016 și 2017.”
Articolul 2
Intrarea în vigoare și aplicarea
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 iulie 2014.

Labels: 7
17
6